ROZHODNUTIE KOMISIE
zo 6. septembra 2006
o finančnom príspevku Spoločenstva na eradikáciu klasického moru ošípaných na Slovensku v roku 2005
[oznámené pod číslom K(2006) 3944]
(Len znenie v slovenskom jazyku je autentické)
(2006/606/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3,
keďže:
(1)
S cieľom čo najskôr prispieť k eradikácii choroby, Komisia má možnosť finančne sa podieľať na oprávnených výdavkoch, ktoré znáša členský štát, za podmienok stanovených v článku 3 rozhodnutia 90/424/EHS.
(2)
Finančná účasť Spoločenstva v rámci mimoriadnych opatrení na boj proti klasickému moru ošípaných spadá pod pravidlá určené nariadením Komisie (ES) č. 349/2005 (2) z 28. februára 2005 stanovujúcim pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS.
(3)
Ohnisko klasického moru ošípaných sa vyskytlo v Slovenskej republike v roku 2005. Výskyt tejto choroby predstavuje závažné ohrozenie hospodárskych zvierat v Spoločenstve.
(4)
Dňa 31. októbra 2005 predložila Slovenská republika žiadosť o náhradu všetkých výdavkov, ktoré vznikli na jej území.
(5)
Slovenské orgány úplne splnili svoje technické a administratívne povinnosti, pokiaľ ide o opatrenia stanovené v článku 3 rozhodnutia 90/424/EHS a v článku 6 nariadenia (ES) č. 349/2005.
(6)
Vyplatenie finančného príspevku Spoločenstva musí byť podmienené uskutočnením plánovaných činností a poskytnutím všetkých potrebných informácií zo strany orgánov v stanovených termínoch.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
ROZHODLA TAKTO:
Článok 1
Udelenie finančného príspevku Spoločenstva Slovenskej republike
1. Slovensko môže využiť finančný príspevok Spoločenstva na výdavky, ktoré vznikli v rámci mimoriadnych opatrení na boj proti klasickému moru ošípaných v roku 2005.
2. Finančný príspevok Spoločenstva predstavuje 50 % výdavkov oprávnených na financovanie Spoločenstvom. Vypláca sa za podmienok stanovených v nariadení Komisie (ES) č. 349/2005.
Článok 2
Adresát
Toto rozhodnutie je určené Slovenskej republike.
V Bruseli 6. septembra 2006